CELEX: 32022R0046
Language: sk
Date: 2022-01-13 00:00:00
Title: Vykonávacie nariadenie Komisie (EÚ) 2022/46 z 13. januára 2022, ktorým sa vykonáva nariadenie Európskeho parlamentu a Rady (EÚ) 2021/1139, ktorým sa zriaďuje Európsky námorný, rybolovný a akvakultúrny fond a ktorým sa mení nariadenie (EÚ) 2017/1004, pokiaľ ide o identifikáciu energeticky účinných technológií a špecifikáciu metodických prvkov na určenie bežného rybolovného úsilia rybárskych plavidiel

14.1.2022   
               
               
                  SK
               
               
                  Úradný vestník Európskej únie
               
               
                  L 9/27
               
            
         VYKONÁVACIE NARIADENIE KOMISIE (EÚ) 2022/46
         z 13. januára 2022,
         ktorým sa vykonáva nariadenie Európskeho parlamentu a Rady (EÚ) 2021/1139, ktorým sa zriaďuje Európsky námorný, rybolovný a akvakultúrny fond a ktorým sa mení nariadenie (EÚ) 2017/1004, pokiaľ ide o identifikáciu energeticky účinných technológií a špecifikáciu metodických prvkov na určenie bežného rybolovného úsilia rybárskych plavidiel
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/1139, ktorým sa zriaďuje Európsky námorný, rybolovný a akvakultúrny fond a ktorým sa mení nariadenie (EÚ) 2017/1004 (1), a najmä na jeho článok 18 ods. 5,
         keďže:
         
                     (1)
                  
                  
                     Podľa článku 18 ods. 1 nariadenia (EÚ) 2021/1139 možno z Európskeho námorného, rybolovného a akvakultúrneho fondu podporovať výmenu alebo modernizáciu hlavného alebo pomocného motora rybárskeho plavidla s celkovou dĺžkou do 24 metrov.
                  
               
                     (2)
                  
                  
                     Podpora uvedená v článku 18 nariadenia (EÚ) 2021/1139 prispieva k špecifickému cieľu zvýšenia energetickej účinnosti a zníženia emisií CO2 prostredníctvom výmeny alebo modernizácie motorov rybárskych plavidiel, ako sa uvádza v článku 14 ods. 1 písm. b) nariadenia (EÚ) 2021/1139.
                  
               
                     (3)
                  
                  
                     V článku 18 ods. 5 druhom pododseku písm. a) nariadenia (EÚ) 2021/1139 sa odkazuje na energeticky účinné technológie využívané v novom motore, pričom treba identifikovať tie energeticky účinné technológie, ktoré prispievajú k zníženiu emisií CO2.
                  
               
                     (4)
                  
                  
                     V článku 18 ods. 5 druhom pododseku písm. c) nariadenia (EÚ) 2021/1139 sa stanovuje, že podľa meraní členského štátu nový motor počas bežného rybolovného úsilia dotknutého plavidla emituje o 20 % menej CO2 alebo spotrebúva o 20 % menej paliva ako vymieňaný motor.
                  
               
                     (5)
                  
                  
                     Na účely merania vykonávaného členským štátom treba určiť, čo by sa malo považovať za „bežné rybolovné úsilie dotknutého plavidla“, pričom by sa mala zohľadniť široká škála rybárskych plavidiel, ich rybolovné techniky, prekonané vzdialenosti a faktory zaťaženia, ktoré sa časom menia a všetky majú vplyv na emisie CO2 a spotrebu paliva.
                  
               
                     (6)
                  
                  
                     S cieľom umožniť čo najrýchlejšie uplatňovanie opatrení stanovených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Výboru pre Európsky námorný, rybolovný a akvakultúrny fond,
                  
               PRIJALA TOTO NARIADENIE:
         
            Článok 1
            Energeticky účinné technológie využívané v nových motoroch
            Na účely článku 18 ods. 5 druhého pododseku písm. a) nariadenia (EÚ) 2021/1139 sa nové motory rybárskych plavidiel považujú za motory využívajúce energeticky účinné technológie, ak:
            
                        1.
                     
                     
                        používajú:
                        
                                    a)
                                 
                                 
                                    vodík;
                                 
                              
                                    b)
                                 
                                 
                                    amoniak;
                                 
                              
                                    c)
                                 
                                 
                                    vnútorné spaľovanie;
                                 
                              
                                    d)
                                 
                                 
                                    palivové články;
                                 
                              
                                    e)
                                 
                                 
                                    elektrinu;
                                 
                              
                                    f)
                                 
                                 
                                    kombináciu elektriny a spaľovania (hybridný pohon);
                                 
                              
                                    g)
                                 
                                 
                                    hybridný pohon s palivovými článkami;
                                 
                              
                  
                        2.
                     
                     
                        majú typové schválenie v súlade s nariadením Európskeho parlamentu a Rady (EÚ) 2016/1628 (2).
                     
                  
         
            Článok 2
            Bežné rybolovné úsilie rybárskych plavidiel
            Na účely článku 18 ods. 5 druhého pododseku písm. c) nariadenia (EÚ) 2021/1139 vychádzajú členské štáty pri rozhodovaní o tom, čo sa má považovať za bežné rybolovné úsilie rybárskeho plavidla, v súvislosti s ktorým sa podáva žiadosť o podporu, z týchto prvkov:
            
                        1.
                     
                     
                        charakteristík a štruktúry rybolovu dotknutého rybárskeho plavidla;
                     
                  
                        2.
                     
                     
                        priemeru desiatich reprezentatívnych rybárskych výjazdov vykonaných počas troch kalendárnych rokov predchádzajúcich podaniu žiadosti o podporu a
                     
                  
                        3.
                     
                     
                        použitých rybolovných techník a času, ktorý dotknuté rybárske plavidlo strávilo na mori počas reprezentatívnych rybárskych výjazdov.
                     
                  
         
            Článok 3
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. januára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 247, 13.7.2021, s. 1.
         
            (2)  Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).